Rugbyster deur leeu aangevalScott Baldwin. Foto: Via Twitter Vra maar vir die All Blacks – ŉ Britse en ŉ Ierse Leeu is nie ŉ maklike gedierte nie. Ook nie ŉ regte Suid-Afrikaanse leeu nie. Dít het Scott Baldwin van die Ospreys-rugbyspan vandeesweek agtergekom. Baldwin, die haker van die Ospreys wat Vrydagaand teen die Cheetahs in Bloemfontein sou gespeel het, het op die moeilike manier agtergekom dat die Suid-Afrikaanse leeu heelwat meer byt in hom het as die Britse en Ierse Leeus se rugbyspan. Die Ospreys het Woensdag op ŉ besoek aan die Weltevreden Wildoord buite Bloemfontein onder meer met klein leeutjies gespeel en na die grotes gekyk. Vir die grote Baldwin, wat 114 kg weeg en reeds 34 toetse vir Wallis agter die blad het, het die oord se leeus agter die tralieheining egter nie gevaarliker as sy spanmaats gelyk nie. En dis tóé dat hy besluit die passiewe diere agter die heining lyk so rustig en wollerig … Hy het sy hande deur die omheining gesteek, die leeu gestreel – en die gevolge ervaar. Die leeu het met sy poot Baldwin se arm vasgedruk en hom behoorlik gehap. Baldwin het van die pyn geskreeu, maar hom darem gelukkig binne oomblikke losgewikkel. Sy hand is ontsmet en hy het ŉ klomp steke gekry, maar moes die Ospreys se wedstryd teen die Cheetahs van die kantlyn af dophou. Die Vrystaters het met 44-25 gewen. “Dit is seker die simpelste ding wat ŉ speler nog gedoen het waarby ek as afrigter betrokke was,” het Steve Tandy, afrigter van die Ospreys, aan verslaggewers in Bloemfontein vertel. “Scott was sommer baie dom. As jy jou hand deur ŉ omheining by leeus steek, moet jy verwag dat jy gebyt sal word. Gelukkig is dit nie te ernstig nie en sal hy oor ŉ paar weke weer kan speel.” Tandy het die wildoord van alle blaam onthef. “Die toerspan is duidelik gewaarsku waar hulle moet staan en om nie hul hande deur die tralieheining steek nie,” sê die afrigter.